Nafarroako Parlamentuko Mahaiak, 2019ko urriaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Aranzazu Biurrun Urpegui andreak aurkeztutako galdera, Botere Judizialaren Kontseilu Nagusiaren, Nafarroako Gobernuaren eta Nafarroako Udal eta Kontzejuen Federazioaren arteko lankidetza-hitzarmenari buruzkoa, familiaren etxebizitzatik iraizketak egiten direnean zaurgarritasun-kasuei antzematearen gainekoa eta etxegabetze- nahiz hipoteka-exekuzioko prozeduretako neurri sozialen eta datu-lagapenaren gainekoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2019ko urriaren 21ean

Lehendakaria: Unai Hualde Iglesias

GALDERAREN TESTUA

Nafarroako Alderdi Sozialista talde parlamentarioari atxikitako Arantza Biurrun Urpegui andreak, Legebiltzarreko Erregelamenduan ezarritakoaren babesean, honako galdera hau egiten dio Migrazio Politiketako eta Justiziako kontseilariari, Osoko Bilkuran ahoz erantzun dezan:

Nafarroako Gobernuaren 2019ko irailaren 19ko Erabakiaren bidez onetsi zen Botere Judizialaren Kontseilu Nagusiak, Nafarroako Gobernuak eta Nafarroako Udal eta Kontzejuen Federazioak hitzarmenaren gehigarri bat, familia-etxebizitza kentzearen ondoriozko zaurgarritasun-kasuak hauteman eta gizarte neurriak hartzeari eta etxegabetze- nahiz hipoteka-exekuzioko prozeduretako neurri sozialen eta datu-lagapenari buruzkoa.

Zer jarduketa jarri dira abian 2016ko irailaren 22an sinatutako hitzarmen horren esparruan?

Iruñean, 2019ko urriaren 16an

Foru parlamentaria: Arantza Biurrun Urpegui